Herrie oor ‘Beautiful in Beaufort-Wes’Foto: Facebook/Theuns Jordaan Die digter, sanger en liedjieskrywer Gert Vlok Nel het sy Facebook-blad gebruik om sy misnoeë uit te spreek oor die feit dat Theuns Jordaan sy liedjie “Beautiful in Beaufort-Wes” opgeneem het sonder Nel se toestemming. Dié liedjie, wat op Jordaan se debuutalbum, “Vreemde stad”, in 2000 verskyn het, het die sanger goed gevestig in die musiekbedryf. Nel noem in sy skrywe Jordaan het nooit erkenning aan hom gegee nie, en dat hy ook ŉ minimale bedrag in tantième ontvang het. Jordaan het pas ŉ amptelike verklaring uitgereik en sê hy is geskok oor Nel se uitlatings. “Ek is stomgeslaan deur Gert se aantygings en hoe hy die werkinge van die musiekbedryf verstaan. Ons het al voorheen hierdie gesprek gehad en ek het aan hom verduidelik dat die uitbetalings aan hom van die onderskeie platemaatskappye moet kom. In die geval van “Beautiful in Beaufort-Wes” was dit Wildebeest Records en EMI (deesdae deel van Universal Records). Die tantième van die Skouspel-DVD waarop “Beautiful in Beaufort-Wes” is, se verantwoordelikheid lê by Select Musiek wat deesdae deel van Sony is. Die betalings aan liedjieskrywers kom nooit van die sanger wat dit sing nie, maar van die platemaatskappye wat die opnames besit. Dit is hoe dit wêreldwyd en ook hier by ons werk. Wat Samro betref, is dit die uitgewer van die liedjie se verantwoordelikheid om betalings met hulle op te volg, nie die sanger van die liedjie nie. Gert moet dus self vir Samro kontak. “Ek het nog altyd die grootste respek vir Gert as liedjieskrywer gehad en ek hoop hy kan die geld wat hy glo aan hom verskuldig is by die maatskappye kry wat dit aan hom skuld.” Nel se skrywe op Facebook lees as volg: Nee Theuns. Ek het lank genoeg stil gebly oor jou. Laat ons dit mooi verstaan dat ek jou nie haat nie, maar ek sou graag lief vir jou wou wees en ek dink dit is moontlik. Gert Vlok Nel Jy het “Beautiful in Beaufort-Wes” gesteel. Jy het my nooit gevra of jy dit kan opneem nie, Ook het niemand wat betrokke was by die opname my gebel en gevra of dit reg is as hulle dit doen nie, Ek het jou daai tyd nie geken nie. Was dit omdat daar gedink is dat ek nee sou sê? Ek glo vandag nog dat in die kamer waarin die kunstenaar is, is daar net een persoon, Ek sou nee sê. Die eerste keer wat ek jou dit hoor sing het, was by die KKNK in 1999 of 2000. Ek het saam met my oom Goegie afgeloop in die straat verby ŉ groot tent waarop Huisgenoot geskryf was en hy het vir my gesê iemand sing jou song. Dit was jy. Kort daarna het ek jou op Maak ŉ las op TV gesien waar jy my song sing voor ŉ miljoen mense (ek was daardie aand op Beaufort-Wes) sonder om my naam te noem. Daarna was jy beroemd en natuurlik baie ryker. Ek was, sonder geld, een aand by daai plein in Potchefstroom (was dit 2000 of 2001?) toe jy jou tweede of derde album bekend gestel het. Jy het jou ander “nuwe” songs gesing, maar die mense het die hele tyd geroep “beautiful”. Ek het dit gehoor. As jy die bekfluitjie begin speel op die song kry jou gesig iets slu. Ek het vanaf 2001 vir amper 8 jaar weer op Beaufort-Wes gebly. Ek en my familie het daardie jare gekrepeer. Daar is ‘n storie oor jou en my en die Royal Hotel op Beaufort-Wes en ŉ honeymoon couple wat ek wyd en syd vertel, maar ek gaan dit nie nou hier herhaal nie. Safe to say die honeymoon couple het vir die barman gesê hulle het verlief geraak op “Beautiful in Beaufort-Wes” van Theuns Jordaan op ŉ dans in die Transvaal, hulle het getrou op “Beautiful in Beaufort-Wes” van Theuns Jordaan in die Transvaal en hulle het pas by die Royal Hotel in Beaufort-Wes aangekom; hulle kom hou hulle honeymoon in Theuns se tuisdorp. Nie hulle of die barman het geweet dis my song nie, ek was sitting there saying never a word. Wat het jy my betaal? Niks. Deur die 18 jare het ek, met ongelooflike moeite, seker maar R8 000 van jou albumverkope altesaam verhaal, van jou labels, sonder enige hulp van jou, alhoewel my song op 500 000 verkoopte albums van jou is. Of is dit meer? Maroela Media het Gert Vlok Nel genader vir kommentaar en wag op terugvoer. Lees die volledige brief hier.